A Bizottság 1336/2003/EK rendelete
(2003. július 25.)
a 2076/2002/EK rendelet II. mellékletében felsorolt hatóanyagok használatának folytatásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2003/70/EK bizottsági irányelvvel [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2], és különösen annak 8. cikke (2) bekezdése negyedik albekezdésére,
mivel:
(1) A 2076/2002/EK bizottsági rendelet [3] előírja egyes hatóanyagoknak a 91/414/EGK irányelv I. mellékletébe való fel nem vételét, valamint azt, hogy a tagállamoknak vissza kell vonniuk minden, ilyen hatóanyagot tartalmazó növényvédő szer engedélyét. Azon felhasználási célok tekintetében, melyekre vonatkozóan újabb műszaki bizonyítékok alátámasztották, hogy a hatóanyagok további használata elengedhetetlen és nincs hatékony alternatíva, ideiglenes intézkedéseket fogadtak el, hogy lehetővé tegyék az alternatívák kifejlesztését.
(2) A tagállamok újabb bizonyítékokat nyújtottak be további lényeges felhasználási célok elengedhetetlenségének igazolására. A Bizottság a tagállamok szakértőivel együtt értékelte ezeket az adatokat. Eltérések csak olyan indokolt esetben engedélyezhetők, melyek nem okoznak problémát, és ezeket azon károsító szervezetek elleni védekezésre kell korlátozni, melyek tekintetében hatékony alternatív módszer nem létezik.
(3) Egyes hatóanyagok vegyrokonságuk vagy különleges alkalmazásuk miatt egyaránt tartoznak a munkaprogram harmadik és negyedik szakasza alá. A következetlenség elkerülése végett a 2076/2002/EK rendelet II. mellékletében a szükséges kiigazításokat át kell vezetni.
(4) Ezért a 2076/2002/EK rendeletet ennek megfelelően módosítani kell.
(5) Az e rendeletben meghatározott intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2076/2002/EK rendelet II. melléklete helyébe e rendelet melléklete lép.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. július 25-én.